
DÔVODOVÁ SPRÁVA – SÚHRN SKUTOČNOSTÍ A ZISTENÍ
Kontext
V roku 2007 bolo prijaté nariadenie Rady (ES) č. 1100/2007, ktorým sa ustanovujú opatrenia na obnovu populácie úhora európskeho. Stanovuje sa v ňom široký, celostný prístup k riadeniu populácie úhora, ktorý sa vzťahuje na jeho rôzne životné fázy a migračné trasy. Rozsah pôsobnosti nariadenia sa vzťahuje na vody Únie, pobrežné lagúny, ústia riek a rieky a s nimi spojené vnútrozemské vody členských štátov, ktoré sa vlievajú do morí. V nariadení o úhoroch sa stanovuje povinnosť členských štátov od roku 2009 vymedziť na svojom území prirodzené biotopy úhora európskeho (povodia úhorov) a zaviesť pre tieto biotopy plány riadenia rybolovu úhora. To členským štátom umožňuje zohľadniť špecifické miestne a vnútroštátne podmienky. Cieľom každého plánu riadenia rybolovu úhora je obmedziť antropogénne faktory úmrtnosti s cieľom umožniť, aby s vysokou pravdepodobnosťou uniklo do mora aspoň 40 % biomasy dospelých úhorov v porovnaní s najlepším odhadom úniku, ku ktorému by došlo, ak by populáciu neovplyvnili žiadne antropogénne vplyvy. Plán riadenia rybolovu úhora sa vypracuje na účely dosiahnutia tohto cieľa v dlhodobom horizonte. Opatrenia, ktoré by mali členské štáty prijať, môžu zahŕňať zníženie komerčného rybolovu, obmedzenie rekreačného rybolovu, opatrenia na opätovné zarybňovanie, štrukturálne opatrenia na spriechodnenie riek a zlepšenie riečnych biotopov, prevoz dospelých úhorov z vnútrozemských vôd do vôd, z ktorých môžu voľne uniknúť do Sargasového mora, boj proti predátorom, dočasné vypnutie turbín vodných elektrární a opatrenia týkajúce sa akvakultúry. Členské štáty majú Európskej komisii podávať správy – spočiatku každý tretí rok, pričom prvá správa sa predloží do 30. júna 2012. Po prvých troch správach predložených za obdobie troch rokov sa frekvencia ich predkladania zníži tak, že sa správa bude predkladať každých šesť rokov. V správach sa uvedie prehľad monitorovania, účinnosti a výsledkov plánov riadenia.

Pozícia spravodajcu
Spravodajca sa domnieva, že nariadenie o úhoroch je dobrým, celostným nástrojom, ale jeho vykonávanie možno zlepšiť. Nedostatočne riešený je najmä problém prekážok v migrácii, kým rybolovné činnosti boli výrazne obmedzené. K tomuto záveru dospela vo svojich hodnoteniach aj Európska komisia. Tvorcovia politík sa v poslednom čase zameriavajú na ďalšie zníženie rybolovu úhora. Dokazuje to rozhodnutie Rady o rybolovných možnostiach z decembra 2022, ktorým sa obmedzuje morský a pobrežný rybolov úhora so šesťmesačným obdobím zákazu rybolovu. Spravodajca zastáva názor, že to nie je správny spôsob, ako obnoviť populáciu úhora. Nariadenie o úhoroch treba uznať ako kľúčovú politiku a najvhodnejší nástroj na riadenie rybolovu úhora. Spravodajca predkladá niekoľko odporúčaní týkajúcich sa lepšieho vykonávania nariadenia o úhoroch. Uvádza napríklad zlepšenie modelu riadenia s cieľom umožniť spätnú väzbu a aktualizácie plánov riadenia rybolovu úhora, uznanie kľúčovej úlohy rybárov, pokračovanie v politike opätovného zarybňovania, riešenie prekážok v migrácii, zintenzívnenie boja proti NNN rybolovu, podporu vedeckého výskumu a harmonizáciu zberu údajov.

[bookmark: _Toc139469603]NÁVRH UZNESENIA EURÓPSKEHO PARLAMENTU
o vykonávaní nariadenia Rady (ES) č. 1100/2007, ktorým sa ustanovujú opatrenia na obnovu populácie úhora európskeho
(2023/2030(INI))
Európsky parlament,
–	so zreteľom na nariadenie Rady (ES) č. 1100/2007 z 18. septembra 2007, ktorým sa ustanovujú opatrenia na obnovu populácie úhora európskeho (nariadenie o úhoroch)[footnoteRef:1], [1:  Ú. v. EÚ L 248, 22.9.2007, s. 17.] 

–	so zreteľom na Zmluvu o fungovaní Európskej únie (ZFEÚ), a najmä na jej články 3, 4, 11, 38, 39 a 43,
–	so zreteľom na nariadenie Európskeho parlamentu a Rady (EÚ) č. 1380/2013 z 11. decembra 2013 o spoločnej rybárskej politike, ktorým sa menia nariadenia Rady (ES) č. 1954/2003 a (ES) č. 1224/2009 a zrušujú nariadenia Rady (ES) č. 2371/2002 a (ES) č. 639/2004 a rozhodnutie Rady 2004/585/ES[footnoteRef:2], [2:  Ú. v. EÚ L 354, 28.12.2013, s. 22.] 

–	so zreteľom na smernicu Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín[footnoteRef:3], [3:  Ú. v. ES L 206, 22.7.1992, s. 7.] 

–	so zreteľom na smernicu Európskeho parlamentu a Rady 2000/60/ES z 23. októbra 2000, ktorou sa stanovuje rámec pôsobnosti pre opatrenia Spoločenstva v oblasti vodného hospodárstva[footnoteRef:4], [4:  Ú. v. ES L 327, 22.12.2000, s. 1.] 

–	so zreteľom na smernicu Európskeho parlamentu a Rady 2008/56/ES zo 17. júna 2008, ktorou sa ustanovuje rámec pre činnosť Spoločenstva v oblasti morskej environmentálnej politiky (rámcová smernica o morskej stratégii)[footnoteRef:5], [5:  Ú. v. EÚ L 164, 25.6.2008, s. 19.] 

–	so zreteľom na dodatok II k Dohovoru o medzinárodnom obchode s ohrozenými druhmi voľne žijúcich živočíchov a rastlín,
–	so zreteľom na Dohovor o ochrane sťahovavých druhov voľne žijúcich živočíchov,
–	so zreteľom na hodnotenia nariadenia o úhoroch, ktoré Komisia uskutočnila v roku 2014 (COM(2014)0640) a v roku 2020 (SWD(2020)0035),
–	so zreteľom na hodnotiacu správu z roku 2019, ktorú Komisia zadala spoločnosti Poseidon,
–	so zreteľom na odporúčania Poradnej rady pre Baltské more zo 4. mája 2022 týkajúce sa opatrení na hospodárenie s úhormi,
–	so zreteľom na nariadenie Rady (EÚ) 2023/194 z 30. januára 2023, ktorým sa na rok 2023 stanovujú rybolovné možnosti pre určité populácie rýb uplatniteľné vo vodách Únie a pre rybárske plavidlá Únie v určitých vodách nepatriacich Únii a ktorým sa na roky 2023 a 2024 stanovujú takéto rybolovné možnosti pre určité hlbokomorské populácie rýb[footnoteRef:6], a nariadenie Rady (EÚ) 2023/195 z 30. januára 2023, ktorým sa pre určité populácie a skupiny populácií rýb stanovujú na rok 2023 rybolovné možnosti uplatniteľné v Stredozemnom a Čiernom mori a ktorým sa mení nariadenie (EÚ) 2022/110, pokiaľ ide o rybolovné možnosti na rok 2022 uplatniteľné v Stredozemnom a Čiernom mori[footnoteRef:7], [6:  Ú. v. EÚ L 28, 31.1.2023, s. 1.]  [7:  Ú. v. EÚ L 28, 31.1.2023, s. 220.] 

–	so zreteľom na vyhlásenie Dánska, Francúzska, Grécka, Holandska, Poľska, Španielska, Švédska a Talianska o úhoroch v súvislosti s nariadením Rady (EÚ) 2023/194,
–	so zreteľom na svoju pozíciu zo 16. mája 2006 k návrhu nariadenia Rady, ktorým sa ustanovujú opatrenia na obnovu populácie úhora európskeho[footnoteRef:8], [8:  Ú. v. EÚ C 298 E, 7.12.2006, s. 113.] 

–	so zreteľom na odporúčanie Medzinárodnej rady pre výskum mora (ICES) z 3. novembra 2022 týkajúce sa úhora európskeho (Anguilla anguilla) v celej oblasti jeho prirodzeného výskytu,
–	so zreteľom na oznámenie Komisie z 21. februára 2023 s názvom Akčný plán EÚ: Ochrana a obnova morských ekosystémov pre udržateľné a odolné rybárstvo (COM(2023)0102),
–	so zreteľom na článok 54 rokovacieho poriadku, ako aj na článok 1 ods. 1 písm. e) rozhodnutia Konferencie predsedov z 12. decembra 2002 a prílohu 3 k tomuto rozhodnutiu o postupe schvaľovania vypracovania nelegislatívnych správ,
–	so zreteľom na správu Výboru pre rybárstvo (A9‑0000/2023),
A.	keďže v nariadení o úhoroch sa stanovuje povinnosť členských štátov vypracovať národné plány riadenia rybolovu úhora s jednotným akčným cieľom a medzinárodne koordinovaným, trojročným procesom monitorovania a hodnotenia;
B.	keďže 19 členských štátov prijalo plány riadenia rybolovu úhora pre takmer 90 jednotiek riadenia rybolovu úhora, ktoré zahŕňajú približne 1 880 opatrení; keďže šesť členských štátov (Cyprus, Maďarsko, Malta, Rakúsko, Rumunsko a Slovensko) je oslobodených od vypracovania plánov riadenia rybolovu úhora; keďže Slovinsko a Bulharsko (kvôli svojim riečnym systémom mimo Čierneho mora) plány riadenia nevypracovali; keďže Chorvátsko v súčasnosti pracuje na svojom pláne riadenia;
C.	keďže aktualizované plány riadenia rybolovu úhora predložilo na schválenie len Holandsko, a to v roku 2011 a opäť v roku 2018;
D.	keďže v súčasnosti existuje len jeden cezhraničný plán riadenia uznaný Európskou úniou, a ten sa týka povodia rieky Minho (Španielsko a Portugalsko); keďže ICES (2022) síce uznáva, že členské štáty a krajiny mimo EÚ spolupracujú prostredníctvom iných mechanizmov, ale zároveň konštatuje, že stále existujú vodné útvary, pre ktoré by bola lepšia koordinácia vykonávania opatrení na riadenie rybolovu úhora prínosom;
E.	keďže centrálne koordinovaná kontrola vykonávaná jednotlivými členskými štátmi je jedným z aspektov nariadenia o úhoroch; keďže riadenie populácie úhora je príliš zložité na to, aby sa uplatnil univerzálny prístup; keďže nariadenie o úhoroch poskytuje členským štátom flexibilitu, aby mohli svoje národné plány riadenia rybolovu úhora prispôsobiť miestnym podmienkam a vnútroštátnym prioritám;
F.	keďže na úrovni EÚ neexistuje žiadna osobitná platforma na výmenu informácií o úhoroch, diskusie zainteresovaných strán a opatrenia v nadväznosti na spätnú väzbu;
G.	keďže podľa správy spoločnosti Poseidon z roku 2019 podalo v roku 2012 správy 18 z 19 členských štátov; keďže podľa správy spoločnosti Poseidon z roku 2019 podalo v roku 2015 správy 14 z 19 členských štátov; keďže podľa správy spoločnosti Poseidon z roku 2019 podalo v roku 2018 správy 15 z 19 členských štátov; keďže podľa ICES (2022) podalo v roku 2021 správy iba 13 z 19 členských štátov; keďže správy členských štátov sú často neúplné a neštandardizované;
H.	keďže Komisia v roku 2014 vyhodnotila celkové vykonávanie nariadenia o úhoroch a národných plánov riadenia rybolovu úhora a dospela k záveru, že vykonávanie týchto plánov viedlo k obmedzeniam rybolovu, pričom väčšia pozornosť by sa mala venovať opatreniam na riadenie súvisiacim s antropogénnymi faktormi úmrtnosti, z ktorých väčšinu členské štáty vykonali len čiastočne;
I.	keďže Komisia v roku 2020 hodnotila, či je nariadenie o úhoroch vhodné na daný účel, a dospela pritom k záveru, že nariadenie je relevantné a vhodné, pričom dodala, že by sa malo vykonávať aj ďalej s väčším dôrazom na opatrenia nesúvisiace s rybolovom;
Nariadenie o úhoroch ako najvhodnejší, celostný nástroj
1.	vyzýva Komisiu a členské štáty, aby nariadenie o úhoroch opäť ustanovili ako hlavnú politiku ochrany úhora, čím sa zabezpečí celostný a súdržný prístup; pripomína, že Komisia vo svojom hodnotení z roku 2020 uznala nariadenie o úhoroch za vhodné na daný účel; zastáva názor, že je potrebné lepšie vykonávanie nariadenia o úhoroch a ďalšie opatrenia členských štátov;
2.	opätovne potvrdzuje cieľ nariadenia o úhoroch, ktorým je obnova populácie úhora na 40 % úroveň v porovnaní s únikom, ku ktorému by dochádzalo, ak by populáciu neovplyvňovala ľudská činnosť, a hlavný cieľ zníženia úmrtnosti, aby sa tým umožnila táto obnova; zastáva názor, že na dosiahnutie dlhodobého cieľa týkajúceho sa biomasy úhorov je nevyhnutné zamerať sa na krátkodobý dosiahnuteľný cieľ zníženia úmrtnosti; zdôrazňuje, že môže byť ťažké vymedziť „stav populácie bez vplyvu ľudskej činnosti“; poukazuje na to, že cieľ 40 % je pravdepodobne nedosiahnuteľný z dôvodu straty biotopov, ale je štandardom na odvodenie cieľa zníženia úmrtnosti;
3.	poukazuje na to, že pokles populácie sa od prijatia nariadenia o úhoroch zastavil, čo naznačuje, že nariadenie prináša pozitívne predbežné výsledky, no obnova bude dlhodobým procesom trvajúcim niekoľko desaťročí;
4.	zdôrazňuje, že riadenie populácie úhora je príliš zložité na to, aby sa uplatnil jednostranný prístup sústredený na more; zdôrazňuje, že zameraním sa na ročné rybolovné možnosti sa nezohľadňujú dôležité faktory, ako sú prekážky v migrácii, kvalita biotopov a nezákonné úlovky a obchod; zdôrazňuje, že nariadenie o úhoroch je celostné a komplexné, vzťahuje sa na morské aj sladkovodné fázy života úhora a rieši vplyv rybolovu, ako aj iné vplyvy; okrem toho poukazuje na to, že vplyvy, ktoré nesúvisia s rybolovom, môžu byť väčšie ako vplyv rybolovu a že doteraz sa primálo pozornosti venovalo antropogénnym faktorom úmrtnosti, ktoré nesúvisia s rybolovom; zastáva názor, že opatrenia prijaté mimo kontextu nariadenia o úhoroch narúšajú súdržnosť prijatej politiky; vyjadruje preto poľutovanie nad nariadením Rady (EÚ) 2023/194 z 30. januára 2023, ktorým sa na rok 2023 stanovujú rybolovné možnosti pre určité populácie rýb uplatniteľné vo vodách Únie a pre rybárske plavidlá Únie v určitých vodách nepatriacich Únii a ktorým sa na roky 2023 a 2024 stanovujú takéto rybolovné možnosti pre určité hlbokomorské populácie rýb, ktorým sa rybolov úhora obmedzuje so šesťmesačným obdobím zákazu rybolovu;
Správa a spätná väzba
5.	konštatuje, že v nariadení o úhoroch sa nestanovuje mechanizmus spätnej väzby, ktorý by zabezpečoval nadväzné opatrenia a pravidelné aktualizácie politiky členskými štátmi; vyjadruje poľutovanie nad tým, že odporúčania ICES z rokov 2012, 2018 a 2021 týkajúce sa vnútroštátneho vykonávania nariadenia o úhoroch neboli dostatočne zavedené do praxe;
6.	vyzýva preto na vytvorenie poradnej rady pre úhora európskeho, ktorej členmi by boli zástupcovia členských štátov a odvetvia rybolovu, rekreační rybári, vodohospodári, spoločnosti pôsobiace v oblasti vodnej energie, ochranári a ďalšie príslušné strany; navrhuje, aby bola táto poradná rada poverená poskytovaním poradenstva Komisii v súvislosti s vykonávaním nariadenia o úhoroch, poskytovaním spätnej väzby členským štátom v súvislosti s ich plánmi riadenia rybolovu úhora, výmenou informácií medzi rôznymi stranami a hodnotením pokroku pri vykonávaní nariadenia na vnútroštátnej a európskej úrovni;
7.	v tejto súvislosti berie na vedomie zámer Komisie zriadiť expertnú skupinu, ako to oznámila vo svojom akčnom pláne pre morské ekosystémy, s cieľom spojiť odborníkov v oblasti rybárstva a infraštruktúry z vnútroštátnych ministerstiev; žiada Komisiu, aby pri zriaďovaní tejto expertnej skupiny zohľadnila uvedené návrhy;
8.	vyjadruje poľutovanie nad tým, že od prijatia nariadenia o úhoroch predložil aktualizovaný plán riadenia rybolovu úhora na schválenie len jeden členský štát; naliehavo vyzýva členské štáty, aby pravidelne aktualizovali svoje plány riadenia rybolovu úhora na základe najlepších dostupných poznatkov a poradenstva; nabáda členské štáty, aby do svojich aktualizovaných plánov riadenia zaradili konkrétne ciele a priebežné lehoty; zdôrazňuje, že obnova populácie úhora je dlhodobý proces, ktorý si vyžaduje nepretržité úsilie, a že jednorazový plán riadenia nebude dostatočný;
9.	vyjadruje poľutovanie nad tým, že počet členských štátov, ktoré dodržiavajú požiadavku podávania správ podľa článku 9 ods. 1 nariadenia o úhoroch, sa v priebehu rokov znížil; pripomína členským štátom ich povinnosti podľa článku 9 ods. 1; zdôrazňuje, že je nevyhnutné zhromaždiť čo najviac informácií a údajov, aby bolo možné prijať vhodné opatrenia;
Opatrenia v oblasti rybolovu úhora európskeho
10.	zdôrazňuje dôležitú úlohu, ktorú rybolov úhora zohráva v spoločnosti, keďže je sociálno-ekonomickou činnosťou i kultúrnou, stáročnou tradíciou; zastáva názor, že rybolov úhora sa za posledné desaťročie výrazne znížil; vyzýva Komisiu a členské štáty, aby v čo najväčšej miere upustili od ďalších obmedzení rybolovu; zdôrazňuje, že rybári zohrávajú dôležitú úlohu ako strážcovia a „oči a uši“, zatiaľ čo úplný zákaz rybolovu by mohol viesť k zvýšenej miere nezákonného, nenahláseného a neregulovaného (NNN) rybolovu; poukazuje na to, že rybolov úhora je maloobjemovou tradičnou činnosťou a často sa vykonáva v odľahlých oblastiach, kde rybári zohrávajú dôležitú environmentálnu a sociálnu úlohu;
11.	vyjadruje nádej, že ak budú potrebné ďalšie obmedzenia rybolovu, udeje sa tak v kontexte národných plánov riadenia rybolovu úhora, a nie vo forme ad hoc rozhodnutí Rady, a na základe predchádzajúcich posúdení sociálno-ekonomického vplyvu;
12.	opakovane potvrdzuje, že opätovné zarybňovanie je jedným z opatrení na obnovu populácie uvedených v článku 2 ods. 8 nariadenia o úhoroch; zastáva názor, že opätovné zarybňovanie je nevyhnutným opatrením, kým sa primerane nevyrieši problém prekážok v migrácii; vyzýva členské štáty, aby pokračovali v praxi opätovného zarybňovania; zdôrazňuje, že hoci nie je možné zistiť prínos opätovného zarybňovania k obnove populácie na medzinárodnej úrovni, môže mať pozitívny vplyv na miestnej úrovni; zastáva názor, že vzhľadom na čoraz väčšie suchá, ktoré spôsobujú problémy v riekach po celej Európe, je opätovné zarybňovanie spôsobom, ako rozložiť a obmedziť riziká pre obnovu populácie; okrem toho poukazuje na to, že úlovky na opätovné zarybňovanie sú pomerne nízke (2 – 3 % všetkých sklovitých úhorov); zdôrazňuje, že úlovky sklovitých úhorov majú zásadný význam pre európske odvetvie akvakultúry, a uznáva dôležitú úlohu akvakultúry pri opätovnom zarybňovaní;
13.	vyzýva členské štáty, aby pre rybárov zabezpečili flexibilitu pri určovaní najvhodnejších období na rybolov, ktoré sa môžu v jednotlivých krajinách líšiť; v tejto súvislosti nabáda členské štáty, aby po konzultácii s rybármi zvážili využívanie systémov kvót s cieľom udržať rybolov na zodpovednej úrovni; zdôrazňuje, že jednou z výhod systému kvót by bolo umožniť rybárom, aby sa rozhodli loviť v čase, keď je to komerčne zaujímavé, a zároveň obmedziť úlovky na zodpovednú úroveň; dodáva, že by to mohlo pomôcť predchádzať nadmernému rybolovu;
Opatrenia nesúvisiace s rybolovom/opatrenia v oblasti migrácie
14.	zdôrazňuje, že treba vykonať viac práce na faktoroch, ktoré nesúvisia s rybolovom a majú vplyv na úmrtnosť úhora; zdôrazňuje, že infraštruktúrne prekážky sú jedným z najškodlivejších faktorov, ktoré spôsobujú úmrtnosť úhorov; konštatuje, že členské štáty tento problém dostatočne neriešili, o čom svedčia hodnotenia, ktoré Komisia vykonala v roku 2014 a opäť v roku 2020;
15.	vyzýva členské štáty, aby bezodkladne odstránili zastarané priehrady a iné prekážky;
16.	zdôrazňuje, že na trhu už existujú alternatívy šetrné voči rybám, ktoré vodné čerpadlá a elektrárne spriechodňujú pre ryby; vyzýva členské štáty, aby bezpečnosť rýb ustanovili ako povinnú požiadavku pre nové zariadenia a pre staré zariadenia pri ich nahradení; poukazuje na to, že môže byť potrebná spoločná metodika s cieľom určiť a osvedčiť, kedy možno čerpadlá považovať za šetrné voči rybám; zdôrazňuje, že ako príklad by mohla slúžiť existujúca norma Holandského kráľovského normalizačného inštitútu (NEN) č. 8775[footnoteRef:9] v Holandsku; [9:  NEN 8775:2020+C1:2022 nl.] 

17.	nabáda členské štáty, aby pokračovali v projektoch zachytávania a presunu ako dočasného riešenia úniku dospelých úhorov, ak v krátkodobom horizonte nie sú možné štrukturálne riešenia;
18.	zdôrazňuje, že opatrenia v oblasti migrácie by sa mali vykonávať koordinovane so zreteľom na ďalšie prekážky na hornom aj dolnom toku na tej istej migračnej trase;
19.	nabáda členské štáty, aby prijali opatrenia aj proti iným antropogénnym faktorom úmrtnosti, ako sú znečistenie a parazity;
Opatrenia proti nezákonnému obchodu a pytliactvu
20.	zdôrazňuje, že NNN rybolov a nezákonný obchod naďalej predstavujú závažný problém; oceňuje súčasné úspechy orgánov presadzovania práva a zdôrazňuje, že je dôležité predchádzať ďalšiemu nezákonnému obchodovaniu; zdôrazňuje, že je potrebných viac kontrol a monitorovania nariadenia o úhoroch;
21.	požaduje lepšiu koordináciu colných, policajných a environmentálnych orgánov v členských štátoch a medzi nimi, ako aj výmenu údajov; vyzýva členské štáty, aby naďalej investovali do odborných znalostí a spôsobilostí orgánov presadzovania práva;
22.	zdôrazňuje, že lepšia transparentnosť a vysledovateľnosť ulovených sklovitých úhorov je dôležitým spôsobom boja proti praktikám NNN rybolovu a že systémy osvedčovania sú dôležitým nástrojom na zabezpečenie zákonnosti úlovkov; vyzýva členské štáty, aby zverejnili svoje plány na obnovu populácie, aby bolo možné lepšie identifikovať nezákonné obchodné toky sklovitých úhorov a zamerať sa na ne;
23.	vyzýva členské štáty, aby ukladali skutočne odrádzajúce sankcie; vyzýva na harmonizáciu finančných pokút medzi členskými štátmi;
Vedecký výskum a harmonizácia zberu údajov
24.	pripomína, že o úhoroch ani o neresení a presných dôvodoch poklesu populácie sa toho veľa nevie; požaduje preto rozsiahlejší vedecký výskum stavu populácie a dôvodov jej poklesu s dostatočnými finančnými a ľudskými zdrojmi; navrhuje, aby sa výskum zaoberal aj vplyvom zmeny klímy, napríklad v oblasti Golfského prúdu do a zo Sargasového mora;
25.	poukazuje na to, že existuje nesúlad medzi vykonávaním nariadenia o úhoroch a každoročným odporúčaním ICES týkajúcim sa rybolovných možností, keďže toto odporúčanie vychádza z trendu sklovitého úhora, a nie z úniku dospelého úhora (cieľ 40 %); žiada v tejto súvislosti o harmonizáciu;
26.	vyjadruje pochvalu ICES za prácu na vývoji modelu pre celú populáciu s cieľom analyzovať a predpovedať trendy;
27.	zdôrazňuje, že zber údajov, monitorovanie a podávanie správ by sa mali harmonizovať a štandardizovať, aby bolo možné údaje porovnávať; odporúča, aby boli do zberu a analýzy údajov zapojení komerční a rekreační rybári;
Cezhraničný rozmer
28.	nabáda členské štáty, aby v prípade potreby zaviedli viac cezhraničných plánov riadenia rybolovu úhora;
29.	vyzýva Komisiu a príslušné členské štáty, aby v rámci Všeobecnej rybárskej komisie pre Stredozemné more vypracovali ambiciózny a realistický plán riadenia pre úhora európskeho; domnieva sa, že je mimoriadne potrebné, aby bol tento plán v súlade s nariadením o úhoroch;
°
°	°
30.	poveruje svoju predsedníčku, aby postúpila toto uznesenie Rade a Komisii.

